CELEX: 32017R1800
Language: hu
Date: 2017-06-29 00:00:00
Title: A Bizottság (EU) 2017/1800 felhatalmazáson alapuló rendelete (2017. június 29.) a 648/2012/EU európai parlamenti és tanácsi rendeletet kiegészítő 151/2013/EU felhatalmazáson alapuló rendelet módosításáról (EGT-vonatkozású szöveg. )

7.10.2017   
               
               
                  HU
               
               
                  Az Európai Unió Hivatalos Lapja
               
               
                  L 259/14
               
            A BIZOTTSÁG (EU) 2017/1800 FELHATALMAZÁSON ALAPULÓ RENDELETE
      (2017. június 29.)
      a 648/2012/EU európai parlamenti és tanácsi rendeletet kiegészítő 151/2013/EU felhatalmazáson alapuló rendelet módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 81. cikke (5) bekezdésére,
      mivel:
      
                  (1)
               
               
                  A 151/2013/EU felhatalmazáson alapuló bizottsági rendelet (2) alkalmazása során egyértelművé vált, hogy az adatokhoz való hozzáférésre, valamint az adatok összesítésére és összehasonlítására vonatkozó konkrét előírások hiánya strukturális hiányosságokhoz vezet. A szabványosított adatok, az egységes funkciók és a standardizált üzenetformátum hiánya megnehezítette az adatokhoz való közvetlen és azonnali hozzáférést, és megakadályozta a 648/2012/EU rendelet 81. cikkének (3) bekezdésében említett szervezeteket abban, hogy ténylegesen értékelni tudják a rendszerszintű kockázatot, ami feltétele annak, hogy ellássák feladataikat és megbízatásaikat.
               
            
                  (2)
               
               
                  E hiányosságok orvoslása érdekében a 151/2013/EU felhatalmazáson alapuló rendeletet módosítani kell az adatok kereskedési adattárak közötti összesítéséhez és összehasonlításához szükséges működési standardok további részletezésével, annak biztosításához, hogy a 648/2012/EU rendelet 81. cikkének (3) bekezdésében említett szervezetek hozzá tudjanak férni a feladataik és megbízatásaik teljesítéséhez szükséges információkhoz.
               
            
                  (3)
               
               
                  Az adatok kereskedési adattárak közötti hatékony és eredményes összehasonlításának és összesítésének lehetővé tételéhez indokolt az adatok rendelkezésre bocsátását és a 648/2012/EU rendelet 81. cikkének (3) bekezdésében említett szervezetek és a kereskedési adattárak közötti kommunikációt az ISO 20022 szabványnak megfelelően kidolgozott XML-sablonfájlok és XML-üzenetek használatával végrehajtani. Ez nem zárja ki annak a lehetőségét, hogy a kereskedési adattárak és az érintett szervezetek egymás között megállapodjanak arról, hogy az adatcsere és a kommunikáció során az XML-formátum mellett eltérő formátumot is alkalmaznak.
               
            
                  (4)
               
               
                  Indokolt az adatok érintett szervezetek részére történő rendelkezésre bocsátásához XML-sablonfájlokat használni, ily módon megkönnyítve az adatok összesítését, az XML-üzenetek révén pedig egyszerűsíthető a kereskedési adattárak és az érintett szervezetek közötti adatcsere folyamata. A 151/2013/EU felhatalmazáson alapuló rendelet nem zárja ki az XML-től eltérő formátumú sablonfájlok, például a vesszővel tagolt értékeket (Comma Separated Values) tartalmazó fájlformátum vagy a szövegfájlok (txt) kiegészítő használatát, amennyiben ez hozzájárul az érintett szervezetek feladatainak és megbízatásainak ellátásához. Helyénvaló ezért lehetővé tenni a kereskedési adattárak számára, hogy továbbra is használják az említett formátumokat az XML-sablonfájlokkal párhuzamosan, de nem azokat felváltva. Az adatok kereskedési adattárak közötti összehasonlíthatóságának és összesítésének biztosításához legalább az eredményjelentésekhez és az adatcseréhez az ISO 20022 szabványon alapuló XML-sablonfájlokat és XML-üzeneteket kell használni.
               
            
                  (5)
               
               
                  A 648/2012/EU rendelet 81. cikkének (3) bekezdésében felsorolt szervezetek az 1095/2010/EU rendelet (3) 28. cikkének megfelelően feladatokat és hatásköröket ruházhatnak át az ESMA-ra, többek között a kereskedési adattáraknak bejelentett adatokhoz való hozzáférés vonatkozásában. Az ilyen átruházás semmilyen módon nem érintheti a kereskedési adattárak azon kötelezettségét, hogy a 648/2012/EU rendelet 81. cikkének (3) bekezdésében felsorolt szervezetek számára közvetlen és azonnali hozzáférést biztosítsanak a szóban forgó adatokhoz.
               
            
                  (6)
               
               
                  A titoktartás biztosítása érdekében a kereskedési adattárak és az érintett szervezetek közötti bármely típusú adatcserét a számítógépes rendszerek közötti biztonságos kapcsolaton keresztül és adattitkosítási protokollok alkalmazásával kell végrehajtani. Az egységes minimumkövetelmények biztosításához a kereskedési adattárak és a 648/2012/EU rendelet 81. cikkének (3) bekezdésében felsorolt szervezetek között az SSH fájlátviteli protokollt (SSH File Transfer Protocol – SFTP) kell használni. Ez nem zárja ki annak a lehetőségét, hogy a kereskedési adattárak és az érintett szervezetek egymás között megállapodjanak arról, hogy az SFTP mellett kialakított további, különálló csatornán keresztül hoznak létre a számítógépes rendszerek közötti biztonságos kapcsolatot. Helyénvaló ezért lehetővé tenni a kereskedési adattárak számára, hogy továbbra is használjanak a számítógépes rendszerek közötti egyéb biztonságos kapcsolatot az SSH fájlátviteli protokollal párhuzamosan, de nem azt felváltva.
               
            
                  (7)
               
               
                  A nyitott pozíciójú származtatott ügyletek legfrissebb kereskedési státuszára vonatkozó adatok elengedhetetlenek a pénzügyi stabilitás és a rendszerszintű kockázat nyomon követéséhez. Következésképpen az érintett szervezetek számára elérhetővé kell tenni ezeket az adatokat.
               
            
                  (8)
               
               
                  Mivel alapvető fontosságú a meghatározott adatkészletekhez való közvetlen és azonnali hozzáférés elősegítése, olyan eseti jelleggel használható kombinálható kérelmeket kell kidolgozni, amelyek a kereskedés szerződő feleire, a gazdasági feltételekre, a származtatott ügyletek besorolására és azonosítására, a végrehajtás, adatszolgáltatás és a lejárat időtartamára, valamint az üzleti és életciklusokban bekövetkező fejleményekre vonatkoznak.
               
            
                  (9)
               
               
                  A kereskedési adattárak által az érintett szervezetek részére nyújtott adatszolgáltatásra vonatkozó határidőket harmonizálni kell a kereskedési adattárak adataihoz való közvetlen és azonnali hozzáférés javítása és annak lehetővé tétele érdekében, hogy az érintett szervezetek és a kereskedési adattárak optimalizálni tudják belső adatfeldolgozási folyamataik ütemezését.
               
            
                  (10)
               
               
                  A 151/2013/EU felhatalmazáson alapuló rendeletet ezért az adatokhoz való hozzáférésre, továbbá az adatok kereskedési adattárak közötti összesítésére és összehasonlítására vonatkozó működési keret pontos meghatározása és javítása céljából módosítani kell.
               
            
                  (11)
               
               
                  Indokolt az ebben a felhatalmazáson alapuló rendeletben meghatározott rendelkezések alkalmazásának elhalasztása, hogy a kereskedési adattárak hozzá tudják igazítani rendszereiket az ebben a felhatalmazáson alapuló rendeletben meghatározott előírásokhoz.
               
            
                  (12)
               
               
                  Ez a rendelet az Európai Értékpapírpiaci Hatóság által a Bizottságnak benyújtott szabályozástechnikai standardtervezeteken alapul.
               
            
                  (13)
               
               
                  Az ESMA az 1095/2010/EU rendelet 10. cikkével összhangban nyilvános konzultációkat folytatott az e rendelet alapját képező szabályozástechnikai standardtervezetekről, továbbá elemezte a lehetséges kapcsolódó költségeket és hasznot. Ezek a nyilvános konzultációk lehetővé tették az ESMA számára, hogy megismerje az érintett hatóságok, valamint a Központi Bankok Európai Rendszere tagjainak az EKB által ismertetett álláspontját. Ezenkívül az ESMA kikérte az 1095/2010/EU rendelet 37. cikkével összhangban létrehozott Értékpapírpiaci Érdekképviseleti Csoport véleményét is,
               
            ELFOGADTA EZT A RENDELETET:
      1. cikk
      A 151/2013/EU felhatalmazáson alapuló rendelet módosításai
      1.   A 4. cikk a következőképpen módosul:
      
                  (a)
               
               
                  Az (1) bekezdés helyébe a következő szöveg lép:
                  „(1)   A kereskedési adattárak a 648/2012/EU rendelet 81. cikkének (3) bekezdésében felsorolt szervezetek részére közvetlen és azonnali hozzáférést biztosítanak a származtatott ügyletek adataihoz e rendelet 2. és 3. cikkének megfelelően, ideértve az 1095/2010/EU rendelet 28. cikke szerinti átruházás esetét is.
                  Az első albekezdés alkalmazásában a kereskedési adattár az ISO 20022 szabvány szerinti XML-sablonfájlt és formanyomtatványt használ. Emellett a kereskedési adattár az érintett szervezettel való megállapodás alapján biztosíthatja a származtatott ügyletek adataihoz való hozzáférést másféle, kölcsönösen elfogadott formátumban.”
               
            
                  (b)
               
               
                  A (2) bekezdést el kell hagyni.
               
            2.   Az 5. cikk szövege a következő, (3)–(9) bekezdéssel egészül ki:
      
         „(3)   A kereskedési adattárak létrehozzák és fenntartják az ahhoz szükséges technikai feltételeket, hogy a 648/2012/EU rendelet 81. cikkének (3) bekezdésében felsorolt szervezetek számítógépes rendszerek közötti biztonságos interfész használatával kapcsolatot létesíthessenek az adatkérelmek benyújtásához és az adatok fogadásához.
         Az első albekezdés alkalmazásában a kereskedési adattárnak SSG fájlátviteli protokollt kell használnia. A kereskedési adattár az említett interfészen keresztül történő kommunikációhoz az ISO 20022 szabványnak megfelelően kidolgozott, szabványosított XML-üzeneteket használ. A kereskedési adattár emellett az érintett szervezettel megállapodva létrehozhat kapcsolatot más, kölcsönösen elfogadott protokoll használatával is.
         2.(4)   E rendelet 2. és 3. cikkének megfelelően a kereskedési adattár a 648/2012/EU rendelet 81. cikkének (3) bekezdésében felsorolt szervezetek részére hozzáférést biztosít a következő információkhoz:
         
                     a)
                  
                  
                     a származtatott ügyletekre vonatkozó összes jelentés;
                  
               
                     b)
                  
                  
                     a még le nem járt vagy az 1247/2012/EU bizottsági végrehajtási rendelet (*1) melléklete 2. táblájának 93. mezőjében említett „E”, „C”, „P” vagy „Z” intézkedéstípushoz kapcsolódó jelentés hatálya alá nem tartozó származtatott ügyletek legfrissebb kereskedési státusza.
                  
               (5)   A kereskedési adattár létrehozza és fenntartja a szükséges technikai feltételeket, amelyek lehetővé teszik a 648/2012/EU rendelet 81. cikkének (3) bekezdésében felsorolt szervezetek számára, hogy rendszeresen előre meghatározott formátumú kérelmet nyújtsanak be a származtatott ügyletek (4) bekezdés szerinti adataihoz való hozzáférés céljából, amire feladataik és megbízatásuk végrehajtása céljából szükségük van.
         2.(6)   A kereskedési adattár kérésre hozzáférést biztosít a 648/2012/EU rendelet 81. cikkének (3) bekezdésében felsorolt szervezetek számára a származtatott ügyletek részleteihez az 1247/2012/EU végrehajtási rendelet mellékletében említett következő mezők bármely kombinációja tekintetében:
         
                     a)
                  
                  
                     a bejelentés időbélyegzője;
                  
               
                     b)
                  
                  
                     a bejelentő szerződő fél azonosítója;
                  
               
                     c)
                  
                  
                     a másik szerződő fél azonosítója;
                  
               
                     d)
                  
                  
                     a bejelentő szerződő fél vállalati szektora;
                  
               
                     e)
                  
                  
                     a bejelentő szerződő fél jellege;
                  
               
                     f)
                  
                  
                     a bróker azonosítója;
                  
               
                     g)
                  
                  
                     a bejelentő jogalany azonosítója;
                  
               
                     h)
                  
                  
                     a kedvezményezett azonosítója;
                  
               
                     i)
                  
                  
                     az eszközosztály;
                  
               
                     j)
                  
                  
                     a termék besorolása;
                  
               
                     k)
                  
                  
                     a termékazonosító;
                  
               
                     l)
                  
                  
                     az alapul szolgáló eszköz azonosítója;
                  
               
                     m)
                  
                  
                     a végrehajtás helyszíne;
                  
               
                     n)
                  
                  
                     a végrehajtás időbélyegzője;
                  
               
                     o)
                  
                  
                     a lejárat napja;
                  
               
                     p)
                  
                  
                     a lezárás napja;
                  
               
                     q)
                  
                  
                     a központi szerződő fél; és
                  
               
                     r)
                  
                  
                     az intézkedéstípus.
                  
               2.(7)   A kereskedési adattár létrehozza és fenntartja az ahhoz szükséges technikai kapacitást, hogy a 648/2012/EU rendelet 81. cikkének (3) bekezdésében felsorolt szervezetek számára – megbízatásaik és feladataik ellátása céljából – közvetlen és azonnali hozzáférést biztosítson a származtatott ügyletek adataihoz. Ezt a hozzáférést a következőképpen kell biztosítani:
         
                     a)
                  
                  
                     amennyiben a 648/2012/EU rendelet 81. cikkének (3) bekezdésében felsorolt szervezet fennálló származtatott ügyletek adataihoz vagy olyan származtatott ügyletek adataihoz kér hozzáférést, amelyek már lejártak vagy amelyek vonatkozásában a kérelem benyújtásának időpontját megelőző legfeljebb egy év során az 1247/2012/EU végrehajtási rendelet melléklete 2. táblájának 93. mezőjében említett „E”, „C”, „Z” vagy „P” intézkedéstípushoz kapcsolódó jelentés készült, a kereskedési adattár legkésőbb a hozzáférés iránti kérelem benyújtásának napját követő első naptári napon (UTC-idő szerint) 12:00 óráig teljesíti ezt a kérelmet;
                  
               
                     b)
                  
                  
                     amennyiben a 648/2012/EU rendelet 81. cikkének (3) bekezdésében felsorolt szervezet olyan származtatott ügyletek adataihoz kér hozzáférést, amelyek már lejártak vagy amelyek vonatkozásában a kérelem benyújtásának időpontját megelőző egy évnél hosszabb időszakban az 1247/2012/EU végrehajtási rendelet melléklete 2. táblájának 93. mezőjében említett „E”, „C”, „Z” vagy „P” intézkedéstípushoz kapcsolódó jelentés készült, a kereskedési adattár legkésőbb a hozzáférés iránti kérelem benyújtásának napját követő három munkanapon belül teljesíti ezt a kérelmet;
                  
               
                     c)
                  
                  
                     amennyiben a 648/2012/EU rendelet 81. cikkének (3) bekezdésében felsorolt szervezet által benyújtott, hozzáférés iránti kérelem az a) és a b) pontba egyaránt beletartozó származtatott ügyletekhez kapcsolódik, a kereskedési adattár a kérelem benyújtásának napját követő három munkanapon belül biztosítja az említett származtatott ügyletek adatait.
                  
               (8)   A kereskedési adattár visszaigazolja a 648/2012/EU rendelet 81. cikkének (3) bekezdésében felsorolt szervezetek által benyújtott, adatokhoz való hozzáférés iránti kérelem kézhezvételét és ellenőrzi annak pontosságát és teljességét. A kérelem benyújtását követően legfeljebb hatvan percen belül értesíti a szóban forgó szervezeteket az ellenőrzés eredményéről.
         (9)   A kereskedési adattár a 648/2012/EU rendelet 81. cikkének (3) bekezdésében felsorolt szervezetek rendelkezésére bocsátott adatok bizalmas jellegének, integritásának és védelmének biztosítása céljából elektronikus aláírást és adattitkosítási protokollokat használ.
      
      2. cikk
      Hatálybalépés és alkalmazás
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      Ezt a rendeletet 2017. november 1-jétől kell alkalmazni.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. június 29-én.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 201., 2012.7.27., 1. o.
      
      
         (2)  A Bizottság 151/2013/EU felhatalmazáson alapuló rendelete (2012. december 19.) a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek a kereskedési adattárak által közzéteendő és hozzáférhetővé teendő adatokat, valamint az adatok összesítésére, összehasonlítására és az adatokhoz való hozzáférésre vonatkozó működési standardokat meghatározó szabályozási technikai standardok tekintetében történő kiegészítéséről (HL L 52., 2013.2.23., 33. o.).
      
         (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról (HL L 331., 2010.12.15., 84. o.).